Ego Henricus, Dei gratia Eduensis episcopus, beneficia a predecessoribus meis ecclesiis et religiosis locis collata, quantum cum justicia possum, rata et inviolata esse valens, presentibus et futuris notum facio quod ecclesias quas dominus Humbertus, predecessor noster et Lugdunensis archiepiscopus, fratribus in ecclesia Sancte Margarite Deo servientibus donavit, pro redemptione anime mee eisdem fratribus laudo, dono et concedo, salvo episcopali et synodali jure, videlicet istas: ecclesiam de Ruffeyo, nec non et ecclesiam de Monte Helye, et similiter ecclesiam de Bullans et de Buceyo, insuper et ecclesiam de Gillans, similiter et ecclesiam de Colcellis cum omni integritate sua et appenditiis perpetuo jure et inconcusso tenere possidendas; et ecclesiam Sancti Desiderii cum omnibus ad ipsam pertinentibus, nec non domum Dei de sub Pomart. Ut autem hec elemosina in posterum firma et inviolata permaneat, sigilli mei impressione corroborari precipio. Si quis vero ausu temerario vel alicujus perversa machinatione, hoc donum perturbare presumpserit, vel infirmare attemptaverit, auctoritate Dei et nostra anathemati subjaceat, et a sanctissimo corpore et sanguine Domini nostri Jesu Christi separetur. Hujus rei testes sunt quorum nomina subscripta sunt: Galo, abbas de Buxeria; Seguinus, Eduensis decanus; Stephanus, Eduensis ecclesie prepositus; Bertrannus, Eduensis cantor; Radulfus, Belnensis decanus; Girardus de Scutiniaco; Hugo senescalcus episcopi; Gauterius archipresbiter Edue; Ranerius de Revello; Gilianus, archipresbiter Belnensis; Henricus, archipresbiter de Arneto; Stephanus de Dreis; Guido, notarius episcopi; Hugo, abbas sancte Margarite; Johannes, prior; Symon, canonicus. Actum est hoc anno ab incarnatione Domini M°C°LX°VI°. Alexandro, existente papa; regnante Ludovico rege Francorum; Hugone duce Burgundie.